Sklep II Ips 302/2013
Sodna praksa Vrhovnega sodišča, 2014-03-13

Anton Frantar (preds.), mag. Rudi Štravs (poroč.), mag. Nina Betetto, Vladimir Horvat, Aljoša Rupel

dovoljenost revizije - vrednost izpodbijanega dela pravnomočne odločbe - pobotni ugovor

Revizija glede na vrednost revizijsko izpodbijanega dela ni dovoljena že po samem zakonu.

Toženca morata povrniti tožnikoma 831,57 EUR stroškov revizijskega odgovora v roku 15 dni od prejema tega sklepa, od 16. dne dalje tudi z zakonskimi zamudnimi obrestmi.

1. Sodišče prve stopnje je odločilo, da obstoji terjatev tožnikov do tožencev iz naslova neplačane uporabnine v višini 39.308,19 EUR z zakonskimi zamudnimi obrestmi, da ne obstoji terjatev tožencev do tožnikov iz naslova vlaganj v višini 25.000 EUR in da sta toženca dolžna tožnikoma nerazdelno plačati 39.308,19 EUR z zakonskimi zamudnimi obrestmi. Višji tožbeni zahtevek je zavrnilo.

2. Sodišče druge stopnje je pritožbo tožencev glede glavne stvari zavrnilo in potrdilo sodbo sodišča prve stopnje.

3. Toženca sta zoper pravnomočno sodbo vložila revizijo. Glede dovoljenosti revizije navajata, da je vrednost izpodbijanega dela pravnomočne sodbe 64.308,19 EUR, kar je seštevek ugotovljene terjatve tožnikov (39.308,19 EUR) in neugotovljene terjatve tožencev (25.000 EUR). Trdita, da sta terjatvi tako povezani, da je odločitev o dajatvenem zahtevku tožnikov neločljivo povezana z v pobot uveljavljeno terjatvijo.

4. Tožnika sta na revizijo odgovorila. Predlagata zavrženje revizije, ker vrednost izpodbijanega dela pravnomočne sodbe ne presega 40.000 EUR. Podrejeno se zavzemata za zavrnitev revizije.

6. Stranke lahko (neposredno) vložijo revizijo, če vrednost izpodbijanega dela pravnomočne sodbe presega 40.000 EUR (dovoljena revizija; drugi odstavek 367. člena Zakona o pravdnem postopku, v nadaljevanju ZPP); če ni dovoljena po tem merilu, je dovoljena le, če jo v skladu s 367.a členom ZPP dopusti sodišče (dopuščena revizija; tretji odstavek 367. člena ZPP). V tem primeru mora stranka najprej (pri Vrhovnem sodišču) vložiti predlog za dopustitev revizije (367.b člen ZPP) in šele po (morebitni) dopustitvi, samo revizijo.

7. V konkretnem primeru revizija ni dovoljena že po samem zakonu. Vrednost revizijsko izpodbijanega dela pravnomočne sodbe je 39.308,19 EUR, in tako ne presega mejnega praga za t. i. direktno revizijo. Ugovor tožencev zaradi procesnega pobotanja namreč ne vpliva na vrednost spornega predmeta. Pobotni ugovor deli procesno usodo tožbenega zahtevka in glede njega revizija ne more biti dovoljena, če ni dovoljena glede tožbenega zahtevka.(1)

8. Ker revizija ni bila (predhodno) dopuščena (tretji odstavek 367. člena ZPP), in ker ni dovoljena že po samem zakonu, jo je revizijsko sodišče kot nedovoljeno zavrglo (drugi odstavek 374. člena v zvezi s 377. členom ZPP).

9. Odločitev o stroških postopka temelji na določilih prvega odstavka 165. člena in prvega odstavka 154. člena ZPP. Znesek 831,57 EUR predstavlja stroške, ki jih je imela tožeča stranka z zastopanjem pri vložitvi odgovora na revizijo, odmerjene skladno z odvetniško tarifo.

Op. št. (1):    Prim. odločbe Vrhovnega sodišča III Ips 12/2001, II Ips 114/2009 itd.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.